Diari Oficial de la Generalitat Valenciana


Sumari del DOGV 3330, del 15-09-1998 (1998/7683)

ORDRE de 31 de juliol de 1998, de la Conselleria d'Economia, Hisenda i Administració Pública, per la qual es creen subcomissions dins de la Comissió Especial de l'Euro.
------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1998/07/31/(2)/dof/vci/html**

### Dades del document

Número de DOGV
:   3330

Data del DOGV
:   15-09-1998

Secció del DOGV
:   I. DISPOSICIONS GENERALS

Número del document
:   1998/7683


Data del document
:   31-07-1998

Organisme emissor
:   Conselleria d'Economia, Hisenda i Administració Pública

Tipus de document
:   Ordre

Anàlisi jurídica

ORDRE de 31 de juliol de 1998, de la Conselleria d'Economia, Hisenda i Administració Pública, per la qual es creen subcomissions dins de la Comissió Especial de l'Euro. [1998/A7683]
  
El curs seguit per les tasques dutes a terme per la Comissió Especial per a la Implantació de l'Euro ha tingut el ritme i calendari que el procés de decisions per a la constitució de la Unió Monetària requeria. En aquest sentit s'han anat prenent els acords necessaris i realitzant els treballs que una actitud previsora aconsellava dur a terme. D'aquesta manera es complia la finalitat per a la qual fou creada: «establir una estructura organitzativa que permeta anticipar les accions necessàries que ha de dur a terme l'administració autonòmica per a facilitar la implantació de l'euro», per a la qual cosa és imprescindible la coordinació amb el sector privat.
  
Amb aquesta ordre es tracta de continuar amb la mateixa sintonia existent i concretar en l'àmbit normatiu els acords presos en successives reunions de la Comissió Especial per a la Implantació de l'Euro.
  
Per això i fent ús de les competències que em confereix l'article 35 de la Llei 5/1983 i la disposició final primera del Decret 174/1997, de 20 de maig, del Govern Valencià, per a la creació de la Comissió Especial per a la Implantació de l'Euro, per la qual s'autoritza el conseller d'Economia, Hisenda i Administració Pública a dictar les disposicions que siguen necessàries per al desplegament del decret esmentat.
  
ORDENE
  
Primer. Creació de subcomissions
  
Dins de la Comissió Especial per a la Implantació de l'Euro i per a un millor funcionament d'aquesta es creen les subcomissions següents: Adaptació Informàtica a l'Euro i a l'Any 2000, Formació del Personal de la Generalitat Valenciana i de Divulgació i d'Afers Jurídics.
  
Segon. Subcomissió d'Adaptació Informàtica
  
La Subcomissió d'Adaptació Informàtica estarà presidida pel subsecretari per a la Modernització de les Administracions Públiques i en formaran part els responsables d'informàtica de les distintes conselleries, així com un representant de la Federació Valenciana de Municipis i Províncies.
  
Entre les funcions de la Subcomissió estaran: analitzar els impactes de l'any 2000 i de la introducció de l'euro en els entorns de les tecnologies de la informació de la organització; planificació detallada, implantació i seguiment de les actuacions que s'han de realitzar; elaborar criteris d'actuació per a l'adquisició de béns i serveis informàtics que recullen la problemàtica de l'any 2000; i creació de l'oficina del projecte que servisca de suport a la problemàtica de l'any 2000 i a les adaptacions informàtiques que comporte la incorporació de l'euro.
  
Tercer. Subcomissió de Formació i Divulgació
  
La Subcomissió de Formació del Personal de la Generalitat Valenciana i de Divulgació estarà presidida pel subsecretari per a la Modernització de les Administracions Públiques i en formaran part la Secretaria General de la Conselleria d'Economia, Hisenda i Administració Pública, l'Institut Valencià d'Administració Pública, la Direcció General d'Economia de la Conselleria d'Economia, Hisenda i Administració Pública, la Direcció General de Comunicació de la Conselleria de Presidència i un representant de cada una de les conselleries.
  
Entre les funcions de la Subcomissió estaran: vetlar per la formació dels funcionaris de la Generalitat Valenciana en relació amb els temes relacionats amb l'euro i la seua introducció en l'economia valenciana, així com dur a terme les tasques necessàries perquè el ciutadà valencià tinga un grau d'informació suficient i gradual en el procés d'implantació de l'euro.
  
Quart. Subcomissió d'Afers Jurídics
  
La Subcomissió d'Afers Jurídics estarà presidida per la secretària general de la Conselleria d'Economia, Hisenda i Administració Pública, i en formaran part el Gabinet jurídic de la Conselleria de Presidència i un representant de cada una de les conselleries.
  
Entre les funcions de la Subcomissió estaran: estudiar les implicacions jurídiques, legislatives o normatives, que per a la Comunitat Valenciana té la normativa estatal en matèria d'euro, així com dur a terme l'adequació normativa en el marc autonòmic i proposar iniciatives en aquestes matèries.
  
Cinqué. Subcomissions departamentals
  
Amb la finalitat de definir responsabilitats en les matèries relacionades amb l'euro dins de cada conselleria, organisme autònom, empresa pública o departament amb entitat suficient es crearà una subcomissió o grup de treball per a la introducció de l'euro que estarà presidida pel secretari general, òrgan directiu competent o persona en qui delegue.
  
En la primera reunió de la subcomissió esmentada es nomenarà un tècnic responsable de la introducció de l'euro en tot l'àmbit departamental o empresarial, la comesa del qual serà:
  
Analitzar la problemàtica que la implantació de l'euro pot generar en la gestió de les polítiques departamentals, en l'atenció al públic, en els cobraments i pagaments, etc.
  
Definir les actuacions més adequades per a incorporar com més prompte millor l'euro en el funcionament administratiu, sempre que això siga oportú i convenient i d'acord amb la normativa existent.
  
Estudiar la possibilitat de dur a terme actuacions divulgatives al sector en què opera la conselleria, organisme autònom corresponent o empresa pública.
  
DISPOSICIONS ADDICIONALS
  
Primera. Normes de funcionament
  
Sense perjudici de les peculiaritats previstes en la present ordre i en les seues normes de constitució, les distintes subcomissions que es creen es regiran pel que estableix en matèria d'òrgans col·legiats el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Igualment les subcomissions podran aprovar les normes de règim intern que estime procedents per al millor desenvolupament de les seues funcions.
  
Segona. Termini de constitució
  
Les distintes subcomissions a les quals aquesta ordre fa referència es constituiran en el termini d'un mes des de l'entrada en vigor de la present ordre.
  
DISPOSICIÓ FINAL
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 31 de juliol de 1998
  
El conseller d'Economia, Hisenda i Administració Pública,
  
JOSÉ LUIS OLIVAS MARTÍNEZ
  
II. AUTORITATS I PERSONAL
  
b) OFERTES D'OCUPACIÓ PÚBLICA,
  
OPOSICIONS I CONCURSOS


Còpia Permalink ELI